# **A.2 KRITÉRIÁ NA VYHODNOTENIE PONÚK A PRAVIDLÁ ICH UPLATNENIA**

## Kritérium na hodnotenie ponúk

**1. Určenie** - Predložené ponuky sa budú vyhodnocovať na základe **najnižšej ceny (netto cena)** podľa § 44 ods. 3 písm. a) zákona o verejnom obstarávaní.

**2. Pomenovanie kritéria:**

**Celková cena v EUR bez DPH**

**3. Definícia kritéria:**

**Celková cena v EUR bez DPH**, vypočítaná a vyjadrená v eurách v rozsahu a kvalite, uvedenej v časti B1. Opis premetu zákazky.

**Celková cena v EUR bez DPH** bude vypočítaná a vyjadrená podľa bodu 17 časti A.1 Pokyny pre uchádzačov súťažných podkladov v mene EUR, s uvedením ceny bez DPH (netto cena) alebo ceny celkom (netto cena), ak uchádzač nie je platcom DPH. Celkovú zmluvnú cenu za predmet zákazky v eur bez DPH (netto cena) alebo cenu celkom (netto cena), ak uchádzač nie je platcom DPH uchádzač uvedie na základe vlastných prepočtov, pričom

* zoberie do úvahy všetky skutočnosti, ktoré sú nevyhnutné na úplné a riadne plnenie zmluvy
* do zmluvnej ceny zahrnie všetky náklady spojené s požadovaným Predmetom zákazky.

Komisia určí poradie uchádzačov podľa najnižšej ceny uvedenej v jednotlivých ponukách. To znamená, že na prvom mieste sa umiestni uchádzač, ktorý navrhol najnižšiu cenu. Úspešným uchádzačom sa stane ten uchádzač, ktorý sa umiestnil na prvom mieste. Ostatní uchádzači budú neúspešní.

Každá cena uvedená v návrhu na plnenie kritérií musí byť **zaokrúhlená na dve desatinné miesta**.

## Rozhodné kritérium na hodnotenie ponúk

Toto kritérium sa uplatní vtedy, ak predložia dvaja alebo viacerí uchádzači návrh na plnenie kritéria, na základe ktorého sa umiestnia na priebežnom prvom mieste.

[Rozhodné kritérium pre prípad zhody ceny:]

1. V danom prípade, komisia vyhodnotí ako úspešný ten návrh, ktorý prostredníctvom predloženého čestného vyhlásenia deklaruje vyšší počet osobohodín ročne odpracovaných ťažko zdravotne postihnutými osobami pre uchádzača na základe pracovného alebo obdobného zmluvného pomeru počas účinnosti zmluvy, ktorá má byť výsledkom tohto verejného obstarávania. Úspešný uchádzač zašle obstarávateľovi elektronicky informáciu o plnení tejto povinnosti do 30 dní účinnosti zmluvy, ktorá má byť výsledkom tohto verejného obstarávania. V prípade nesplnenia uvedenej povinnosti, to znamená, že úspešný uchádzač nepreukáže deklarovaný počet osobohodín po uplynutí jedného roka, je povinný zaplatiť obstarávateľovi zmluvnú pokutu vo výške 2 000 EUR. Zaplatenie zmluvnej pokuty nezbavuje úspešného uchádzača splniť si deklarovanú povinnosť v nasledujúcom roku. Splnenie tejto povinnosti bude obstarávateľ posudzovať za každý rok samostatne. Obstarávateľ si vyhradzuje právo požadovať doklady preukazujúce pravdivosť informácie podľa predchádzajúcej vety.
2. Dôvodom uplatnenia uvedeného vyhodnocovacieho kritéria je záujem obstarávateľa vytvoriť podmienky a prispieť k zamestnávaniu osôb s ťažkým zdravotným postihnutím, čo prispeje k sociálnej inklúzii a trvalej udržateľnosti sociálneho zmieru. Zamestnávanie osôb s ťažkým zdravotným postihnutím a marginalizovaných skupín obyvateľstva, zlepšovanie kvality a podmienok ich života, pokladá obstarávateľ vo svojej činnosti za súčasť svojich priorít.

## Spôsob hodnotenia ponúk

1. Komisia vykoná otváranie ponúk podľa § 52 zákona o verejnom obstarávaní. Postup vyhodnotenia ponúk bude prebiehať podľa § 66 ods. 7 písm. a) druhej vety zákona o verejnom obstarávaní.
2. Navrhovaná cena uvedená v Návrhu na plnenie kritérií na vyhodnotenie ponúk musí zahŕňať všetky náklady, ktoré súvisia, resp. vzniknú v súvislosti s plnením Predmetu zákazky.
3. Návrh na plnenie kritérií na vyhodnotenie ponúk zákazky tvorí Formulár č. 7  týchto súťažných podkladov.